आरुषि हत्याकांड : हेमराज की पत्नी पहुंची अदालत  
नोएडा में आरुषि तलवार के साथ मारे गए हेमराज की पत्नी ने अदालत का दरवाजा खटखटाया।
नोएडा में आरुषि तलवार के साथ मारे गए हेमराज की पत्नी ने शनिवार को अदालत का दरवाजा खटखटाया।  हेमराज की पत्नी ने मांग की है कि पति के साथ की गई एक बार की बातचीत के बारे में उसका बयान दर्ज किया जाए क्योंकि उसके पति ने अपने जीवन को खतरा बताया था। नेपाल की निवासी खुमकला ने सीबीआई की विशेष अदालत के सामने याचिका दायर करते हुए कहा है कि किसी भी जांच एजेंसी ने अब तक उसके बयान दर्ज नहीं किए हैं।  महिला ने दावा किया है कि हेमराज ने अपनी मौत के 15 दिन पहले उससे फोन पर बातचीत की थी, जिसके बारे में उसके पास जानकारी है। खुमकला के वकील नरेश यादव ने पीटीआई को बताया, वह आपराधिक दंड संहिता की धारा 311 के तहत अपना बयान दर्ज कराना चाहती है। अदालत ने इस मामले की सुनवाई 27 अप्रैल तक के लिए स्थगित कर दी है।